Ny forskning: Elever skal møde entreprenørskab tidligt | Berlingske Business
Entreprenørskab har større effekt, hvis det introduceres tidligt i uddannelsessystemet, og samtidig spiller læreren en afgørende rolle. Det viser nye resultater fra det langsigtede ...
Tirsdag d. 24. marts 2015, kl. 09.05
Entreprenørskab har større effekt, hvis det introduceres tidligt i uddannelsessystemet, og samtidig spiller læreren en afgørende rolle. Det viser nye resultater fra det langsigtede forskningsprojekt "Effektmåling af entreprenørskabsundervisning i Danmark".
Innovation og entreprenørskab har indtaget uddannelsesverdenen og vinder i disse år frem overalt fra folkeskoler til universiteter. Dette års effektmåling fokuserer blandt andet på to forhold, som er forskningen viser er afgørende, hvis undervisningen skal have en positiv effekt på eleverne:
Lærerne skal være klædt på til at kunne bruge entreprenørskab i undervisningen
Elever er mere modtagelige for entreprenørskabsundervisning tidligt i deres uddannelsesforløb. Derfor er det vigtigt, at entreprenørskab bliver introduceret her
”Vi kan se, at entreprenørskabsundervisning mellem 9. og 10. klasse har en signifikant effekt på elevernes engagement, deres forhold til klassekammerater men også på deres entreprenørielle intentioner. De bliver mere positive overfor entreprenørskab og iværksætteri, og de bliver mere motiverede. Vi ser ikke de samme positive effekter, hvis de først møder entreprenørskab senere i uddannelsessystemet,” siger Kåre Moberg, forsker ved Fonden for Entreprenørskab – Young Enterprise, som står bag forskningsprojektet.
Forskningsprojektet viser også, at lærerens kompetencer og engagement er afgørende for, om entreprenørskabsundervisningen har en positiv effekt på eleverne. Derfor er det vigtigt, at læreren er klædt på til at kunne bruge entreprenørskab i undervisningen, og det er en udfordring.
Se flere resultater og download hele effektmålingen her.